Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Francúzsko (Paríž)
Dátum: 17.-18.10.2012
Prijímajúca organizácia: Európska vesmírna agentúra ESA.
Účel cesty: 
-	účasť na 231. rokovaní Rady ESA na vybraných bodoch programu: Dlhodobý plán ESA na roky 2013-2022, Správa o pokroku v projekte GMES, Návrh politickej deklarácie „Smerom k Európskej vesmírnej agentúre, ktorá najlepšie slúži Európe“.
Cestovné a pobytové náklady hradilo MŠVVŠ SR. 

3.  Rámcový program pobytu:
17.10.2012	cesta Bratislava–Schwechat–Paríž 
17.10.2012 	14:30 – 16:00 účasť na rokovaní Rady ESA
18.10.2012 	cesta Paríž–Schwechat–Bratislava

4.  Stručný priebeh rokovaní:

1.	Dlhodobý plán ESA na roky 2013-2022:
Obsiahly dokument definuje na najbližších desať rokov strategické smernice, programové priority a plány pre každú z aktivít ESA, ako aj ich finančné plánovanie. Programy agentúry budú definitívne schválené na nadchádzajúcej konferencii Rady ESA na ministerskej úrovni. K dokumentu neboli zo strany delegácií žiadne pripomienky.
2.	Správa o pokroku v projekte GMES – vesmírny komponent:
Bolo reportované, že technická implementácia vesmírneho komponentu GMES pokračuje dobre, štart satelitu Sentinel-1A je plánovaný na október 2013. Počas cyperského predsedania Rade EÚ došlo k návrhu zaradiť GMES (a ITER) do MFF, výška financovania však ešte musí byť vyrokovaná. Očakáva sa, že dátová politika GMES bude dokončená do konca roka 2012.
3.	Návrh politickej deklarácie „Smerom k Európskej vesmírnej agentúre, ktorá najlepšie slúži Európe“:
Bol prezentovaný Návrh politickej deklarácie, ktorá má spustiť proces diskusie o ďalšom vývoji vzťahu ESA a EÚ. Zámerom dokumentu je zvýšiť politickú dimenziu vývoja ESA ako jedinej európskej R&D vesmírnej agentúry. Zároveň pozýva ČŠ ESA ktoré sú aj ČŠ EÚ, aby svoje postoje k tomuto dokumentu tlmočili aj Rade EÚ. Zámerom je vyhnúť sa duplikáciám kompetencií medzi ESA a EÚ.

5.  Odporúčané závery:

Slovenská republika by sa vstupom do ESA mohla zapojiť aj do výroby vesmírneho komponentu GMES, ktorého pozemný segment už prostredníctvom SAŽP implementuje. V otázke ďalšieho usporiadania vzťahov ESA a EÚ by SR mala podporovať organizačnú nezávislosť ESA ako doteraz.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			22. 11. 2012
Správu schválil:		Ing. Diana Demková, riaditeľka OŠEPVaT
				Ing. Róbert Szabó, PhD., GR SVT